33. NAVADNA NEDELJA

Prvo berilo: Pravičnim zasije sonce pravičnosti
Mal 3,19‑20a

Berilo iz knjige preroka Malahija.
	
»Glej, pride dan, razžarjen kakor peč,
in vsi predrzneži in vsi, ki delajo krivično, bodo strnišče:
dan, ki pride, jih bo sežgal,«
govorí Gospod nad vojskami,
»ker ne bo pustil od njih ne koreninice ne vejice!
Vam pa, ki se bojite mojega imena,
vzide sonce pravičnosti 
in ozdrávljenje prihaja na njegovih žarkih.«

		To je Božja beseda.

Spev z odpevom
Ps 98,5‑9 (R prim. 9)

Odpev: Gospod prihaja sodit zemljo s pravičnostjo.

Slavite Gospoda s citrami, 
s citrami in petjem,
igrajte na rog in trobento 
pred kraljem, Gospodom! Odpev.
			
Naj buči morje in kar ga napolnjuje,
zemeljski krog in njegovi prebivalci.
Reke naj veselo pljuskajo,
tudi gore naj se radujejo. Odpev.

Veselijo naj se pred Gospodom,
ker prihaja sodit zemljo.
Sodil bo svet s pravičnostjo,
ljudstva bo vladal s pravo mero. Odpev.

Drugo berilo: Kdor noče delati, naj tudi ne jé
2 Tes 3,7‑12

Berilo iz drugega pisma apostola Pavla Tesaloničanom.
	
Bratje in sestre,
sami veste, kako nas morate posnemati:
kajti nismo med vami živeli neurejeno,
tudi nismo zastonj jedli kruha pri nikomer,
ampak smo trudoma garali noč in dan,
da ne bi bili v breme komu izmed vas.
Tega vam ne pravim, 
ker ne bi imeli pravice do tega,
ampak zato, da se vam sami postavimo za zgled,
ki naj bi ga posnemali.
Kajti ko smo bili pri vas, smo vam dali tole navodilo:
kdor noče delati, naj tudi ne jé.
Slišimo namreč, da nekateri med vami živijo neredno,
da nič ne delajo, ampak begajo sem ter tja.
Takšne opozarjamo in opominjamo v Gospodu Jezusu Kristusu,
naj v miru delajo in jedo svoj kruh.

		Poslušali smo Božjo besedo.

Aleluja Lk 21,28

Aleluja. Vzravnajte se in dvignite glave,
kajti vaše odrešenje se približuje. Aleluja.

Evangelij: Stanovitno čakajmo Kristusov prihod
Lk 21,5‑19

‡Iz svetega evangelija po Luku.

Tisti čas so se nekateri pogovarjali o templju,
kako je okrašen z lepimi kamni in zaobljubnimi darovi.
Jezus pa je rekel:
»Prišli bodo dnevi, ko od tega, kar vidite,
ne bo ostal kamen na kamnu, ki bi ne bil zrušen.«
Vprašali so ga:
»Učitelj, kdaj pa bo to in kakšno bo znamenje,
ko se bo to začelo goditi?«
Rekel jim je:
»Glejte, da se ne daste zavesti!
Veliko jih bo namreč prišlo in bodo govorili v mojem imenu:
›Jaz sem,‹ ali ›Čas se je približal.‹
Ne hodíte za njimi!
Ko boste slišali o vojnah in vstajah, se ne ustrašite,
kajti to se mora prej zgoditi, vendar še ne bo takoj konec.«

Tedaj jim je govóril:
»Vzdignil se bo narod proti narodu
in kraljestvo proti kraljestvu.
Veliki potresi bodo na mnogih krajih, kužne bolezni in lakota,
grozote in velika znamenja z neba.
Toda preden se bo to zgodilo, bodo nad vas dvigali roke,
preganjali vas bodo, izročali v shodnice in ječe
in zaradi mojega imena vas bodo vlačili 
pred kralje in oblastnike.
To se bo dogajalo, da boste pričevali zame.
Vzemite si to k srcu,
da ne boste vnaprej premišljevali, kako bi se zagovarjali.
Jaz vam bom namreč dal zgovornost in modrost,
ki ji vsi vaši nasprotniki ne bodo mogli kljubovati ali ugovarjati.
Izdajali vas bodo celo starši in bratje, sorodniki in prijatelji,
in nekatere izmed vas bodo ubili.
Vsi vas bodo sovražili zaradi mojega imena,
a še las z glave se vam ne bo izgúbil.
S svojo stanovitnostjo si boste pridobili svoje življenje.«

		Kristusov evangelij.